પરંતુ આંદામાનની પોર્ટ બ્લેરની જેલમાં ભારતીયો પર અંગ્રેજોએ કરેલા સીતમની યાદો સંઘરાયેલી છે. આ જેલમાં બંગાળથી માંડીને ભારતના બીજા અનેક ભાગોમાં અંગ્રેજોને હટાવવા બોમ્બ બનાવવાથી માંડીને અંગ્રેજો સામે માથું ઊંચકવાનો પ્રયાસ કરનાર પર સ્વાતંત્ર્ય સેનાનીઓને કાલ કોટડીઓમાં પૂરી દેવામાં આવતા હતા. અહીં રાખવામાં આવતા કેદીઓને જેલની અંદર પણ બેડીઓમાં રાખવામાં આવતા. અંગ્રેજોએ અહીં સેંકડોને બંદૂકની ગોળીથી મારી નાખવાના હુકમો કર્યા. અહીં કેટલાયને ફાંસીએ લટકાવી દીધા. બોલિવૂડનો કોઈ નિર્માતા આંદામાનની જેલોમાં વરસાવાયેલા જુલમની કથાઓ પર ફિલ્મ બનાવે તો શક્ય છે કે, એ ફિલ્મ વિશ્વની સૌથી વધુ જલદ ફિલ્મ બને અને ગોરી ચામડીના અંગ્રેજોની જંગલિયતને ઉઘાડી કરી નાખે.